
	ОПШТИ УСЛОВИ


Техничку документацију израдити у складу са:

Законом о планирању и изградњи (“Службени гласник РС”, бр. 72/2009, 81/2009 - исправка, 64/2010 - одлука УС, 24/2011, 121/2012, 42/2013 - одлука УС, 50/2013 -одлука УС, 98/2013 - одлука УС, 132/2014, 145/2014, 83/2018, 31/2019, 37/2019- др. Закон, 9/2020)

Правилником о садржини, начину и поступку израде и начину вршења контроле техничке документације према класи и намени објеката (“Службени гласник РС”, бр. 23/2015, 77/2015, 58/2016, 96/2016, 67/2017 и 73/2019)

Законом о културним добрима (“Службени гласник РС”, бр. 71/94)

и осталим прописима, стандардима и нормативима из области изградње објеката и правилима струке.


ПОСЕБНИ УСЛОВИ

Техничку документацију израдити у свему према:

- Информацији о локацији
- Локацијским условима
- Геодетским подлогама
- Геотехничкој документацији за предметну локацију
(прибављање информације о локацији, локацијских услова, геодетских подлога и геотехничке документације обавеза је израђивача пројектне документације, по овлашћењу инвеститора)
- Пројектном задатку и Програмском решењу


	


Пројектни задатак састоји се од пројектних задатака за:

· архитектонско-грађевински пројекат
· пројекат инсталација водовода и канализације
· пројекат термотехничких инсталација
· пројекат eлектроенергетике, електричног осветљења и заштите од атмосферских пражњења
· пројекат телекомуникационих и сигналних инсталација
· пројекат система техничког обезбеђења
· пројекат стабилне инсталације за гашење пожара водом – спринклер систем
· пројекат система за гашење пожара гасом
· пројекат лифтова




и  Прилога пројектног задатка:

	1
	Техничка документација постојећег стања, 
израђена од стране Завода за заштиту споменика културе града Београда: 
· Идејни пројекат рестаурације фасада, април 2019. године, технички број документације P 443/19
· Пројекат постојећег/затеченог стања зграде Железничке станице Београд, јануар 2020. године, технички број документације P 2854/19. 

	2
	Техничка документација Просторно-програмске студије дистрибуције садржаја са прегледом површина, 
израђена од стране Историјског музеја Србије, јануар 2021. године.

	3
	Пројектни задатак за израду Пројекта идејног решења експозиционог дизајна сталне музејске поставке ИМС, мај 2021. године.

	4
	Извештај о прегледу постојеће конструкције, 
израђен од стране Института за материјале и конструкције Грађевинског факултета Универзитета у Београду
· Извештај о прегледу подрумских просторија објекта старе Железничке станице у Београду, мај 2021. године
· Експертиза о стању конструкције објекта старе Железничке станице у Београду, јун 2021. године


	5
	Услови за предузимање мера техничке заштите Завода за заштиту споменика културе града Београда, мај 2021. године.



























ПРОЈЕКТНИ ЗАДАТАК ЗА АРХИТЕКТОНСКО-ГРАЂЕВИНСКИ ПРОЈЕКАТ
	

УВОД

Зграда Главне железничке станице у Београду подигнута је непосредно након успостављања прве железничке везе у Србији 1884. године, према идејном решењу – скици Аустријанца Вилхелма фон Флатиха, а разраду пројекта, који је обухватио специфичан архитектонски програм и садржаје прилагођене европским техничким достигнућима, извео је архитекта Драгутин Милутиновић. Једна је од првих железничких станица у Србији чији је програм објединио не само савремене тенденције у функционалној организацији простора већ и техничко-технолошка достигнућа тадашњег времена. Зграда је обликована у духу академизма, разуђене основе, као репрезентативно историјско здање и архитектонско остварење. Као станица чеоног типа, била је изразито урбаног карактера, попут оних у највећим европским градовима, а њеним обликовањем је обогаћена архитектура Београда. Као објекат веома истакнутих архитектонско-урбанистичких и културно-историјских вредности, Железничка станица проглашена је за споменик културе 1981. године, да би две године касније, 1983, била утврђена за културно добро од великог значаја (Одлука о утврђивању, „Сл. гласник СРС“ бр. 28/83).

Према пројектној документацији коју је израдио Завод за заштиту споменика културе града Београда, у току 2020. године извршени су обимни радови на фасадама зграде и крову. У складу са пројектном документацијом израђена је и постављена недостајућа скулпторална композиција у чеоном тимпанону главне фасаде и декоративна на дворишној, са елементима и одликама државности тадашње Србије. Радови су такође обухватали чишћење, уклањање шута и муља, и одвод воде из подрумских просторија, као и рашчишћавање таванског простора (птичији измет) и биоцидну заштиту конструктивних елемената.

У времену настанка објекат је организационо и функционално пратио физичку структуру грађевине за предвиђену намену. У главном крилу биле су смештене канцеларије шефа станице и осталих службеника, благајна, телеграф и телефонска централа, гардероба за чување пртљага, канцеларија комесара полиције, у левом крилу свечана краљевска чекаоница, у десном крилу чекаонице за путнике и сале станичне ресторације, док је вестибил чеоног крила био предвиђен за смештај мењачница, продају дувана и др. Станични станови службених лица били су лоцирани на спрату. 
У периоду експлоатације зграде мењана је функционална организација, у складу са захтевима закупаца простора, што је доводило до тога да у оквиру ентеријера објекта настану неадекватне интервенције којима се девастира његова споменичка вредност (зазиђивање појединих отвора, формирање преградних зидова, подизање висине подне облоге и др.).

Идеја пренамене и реконструкције Железничке станице Београд у Историјски музеј Србије требало би да према пројектном задатку, а у оквиру просторних могућности реконструисаног простора и поштовања карактера објекта, предложи и понуди визију Музеја као отворене институције са динамичним процесом излагања фонда. 


КОНЦЕПТ

Идеја реконструкције, санације и адаптације објекта Главне железничке станице у Београду и пренамена у Историјски музеј Србије је визија будућности − осим предлога реконструкције постојећeг објекта, потребно је предложити визију новог музеја као флексибилне, отворене институције која, уз поштовање историјског карактера и квалитета, успоставља ’платформу’ отворену за примену различитих савремених музеолошких концепата.
Неутралност овако добијених музејских изложбених простора је предуслов за дугорочну флексибилност музеја и његову актуелност у сваком будућем временском периоду.



НОВИ ИСТОРИЈСКИ МУЗЕЈ СРБИЈЕ – МУЗЕОЛОШКИ ПРОГРАМ


СТРАТЕГИЈА НАМЕНЕ ИЗЛОЖБЕНОГ ПРОСТОРА
Стратегија намене изложбеног простора, сагледана према спратовима, требало би у основним цртама да се придржава следећег концепта:
Главни улаз посетилаца Музеја пројектовати као монументалан, ентеријерским решењем усаглашен са савременим излагачким стандардима, постепено „откривајући“ централну поставку.
У партеру би се налазио највећи део изложбеног простора за посетиоце. Централни део и део левог крила објекта железнице били би намењени сталним поставкама периода средњовековне Србије, као и османске владавине и сеобе Срба. 
Друга половина левог крила део је изузетог простора Дирекције за имовину (тренутно угоститељски објекат) и предвиђено је да се у будућности приведе намени одговарајућој музејском простору. Уз овај простор налазила би се велика мултифункционална сала са одвојеним улазом. У десном делу партера би се налазили археолошки експонати из доба палеолита, неолита и Римског царства, као и простори намењени етнологији и старим занатима, и на крају део за повремене, тематске изложбе. На првом спрату би се налазили простори за изложбу колекција слика, одеће, оружја и намештаја, као и просторије за радионице, депо и библиотеку. Већина десног крила би обухватала просторе за запослене и администрацију. Трећи спрат би био намењен канцеларијама, простору за одлагање експоната, кустосима, обезбеђењу и техничким просторијама и инсталацијама.
Целокупна поставка замишљена је као низ визуелних наратива везаних за поједине културне топосе карактеристичне за време и простор који презентују. Нужно би било предвидети могућност повремених измена и промену намене простора. Посебну бригу би требало посветити делима великих габарита која би могла да буду изложена у ходнику првог спрата који окружује велики изложбени простор у партеру.


НОВИ ИСТОРИЈСКИ МУЗЕЈ СРБИЈЕ – АРХИТЕКТОНСКА ВИЗИЈА МУЗЕЈА

ОСНОВНИ ЗАХТЕВИ АРХИТЕКТОНСКОГ ПРОГРАМА
· Препознавање историјских квалитета постојећег објекта, поштовање наслеђене структуре и њено надограђивање у успешни модел који представља симбиозу старог и новог;
· Неутралност и добра функционална повезаност изложбених простора на сваком поједином спрату;
· Непосредна веза концепта простора са музеолошким концептом, где се кроз интервенцију музеј не сагледава као ’статична’ институција, већ као део динамичног простора комуникације који се релативно лако мења и реконцептуализује;
· Концептуализација објекта у складу са нановијим технолошким достигнућима, заступљеност нових програма у складу са временским контекстом у коме се интервенише, просторним и концептуалним оквирима;
· Иновативност у истраживању могућности интервенције унутар строгих оквира;
· Транспарентност Музеја у односу на физички контекст: Музеј је физички и метафорички укључен у градске токове, што се остварује посредством фасаде
– визуелним контактом из Музеја ка граду и обрнуто;
· Истакнутост улаза и њихов различити карактер, где је улаз са Савског трга предвиђен за главни, јавни улаз у зграду Музеја, приступачан и особама са инвалидитетом.







ПРОГРАМ МУЗЕЈА ИСТОРИЈЕ СРБИЈЕ

Циљ програмске шеме је да се у просторним могућностима, у постојећем габариту, планирају сви музејски садржаји: централни депо, простори за сталну поставку, за привремене поставке и повремене музејске и међународне изложбе различитог обима и садржаја, радни простори кустоса, конзерваторске радионице и административни простори, технички сервиси, као и вишенаменски простори за публику и кориснике посебних услуга Музеја.
Подела на сталну и привремене поставке узима се као оквирна, будући да је основни циљ Музеја да се, у динамичном процесу излагања фонда музеја, студијских, тематских и гостујућих изложби, збирке показују у континуалном дијалогу сталног и привременог програма, па се при концептуализацији од учесника очекује што отворенији приступ уз препознавање и поштовање историјских карактеристика објеката и њиховог традиционалног просторног склопа.
Потребно је да кретање кроз изложбени простор буде логично (кружно), како у хоризонталној, тако и у вертикалној просторној структури. Основни захтеви функционалне организације су неутралност простора, флексибилност и могућност разноврсног коришћења. Кретање кроз музеј и изложбени простор мора да буде прилагођено особама са инвалидитетом.
Основни захтеви организације простора су пролазност, лака оријентација, једноставност и безбедност.
Неопходно је дефинисање противпожарних зона у хоризонталној и вертикалној структури простора, између осталог и зато што њихова организација условљава флексибилност и пролазност изложбеног концепта.



Претпостављена је реализација у оквиру следећих површина:

Укупна бруто површина  објекта 						6.500 m²
Бруто површина објекта који припада Историјском музеју Србије	5.380 m² 
Нето површина објекта који припада Историјском музеју Србије	4.960 m² 
Нето површина дела објекта намењеном галеријском простору	2.720 m² 




Планирана програмска дистрибуција садржаја и детаљан преглед свих површина 
дати су у прилогу 2.















ПРОЈЕКАТ ЕНТЕРИЈЕРА 

Обраду ентеријера у објекту пројектовати у складу са стандардима за просторе јавних објеката- музеја, као и са применом савремених материјала. Потребно је грађевинско-занатским радовима обрадити све елементе ентеријера који ће бити реконструисани. Делове ентеријера који су под заштитом третирати у складу са Условима надлежног Завода за заштиту споменика културе.

Потребно је да решење ентеријера садржи:
· основе свих подова
· изгледе свих зидова
· основе свих плафона са позицијом расвете
· приказ уградног намештаја и мобилијара (који није изложбени мобилијар)
· детаљан опис предвиђених материјала са обавезним подацима о отпорности на пожар
· тродимезионалне приказе простора



Од пројектанта се такође захтева да приликом израде овог дела пројекта води рачуна о:
· најновијим достигнућима у области архитектуре и музеологије
· посебним захтевима и условима чувања и смештаја културних добара
· квалитету опреме и уграђених материјала
· оптималности техничких решења са становишта перформанси и квалитета опреме и цене материјала



КОНСТРУКТИВНА ОГРАНИЧЕЊА

Објекат Железничке станице је изграђен између 1882. и 1885. године. Због ове чињенице при новом пројекту реконструкције Историјског музеја Србије, носећој конструкцији објекта треба приступити изузетно пажљиво. Свака озбиљнија интервенција на носећој конструкцији може изазвати озбиљне последице на носивост објекта у смислу пријема вертикалног и хоризонталног оптерећења. Неадекватно велика рушења постојеће конструкције могу изазвати нерационално велике трошкове на санацији, односно ојачању постојеће конструкције што би могло бити техно-економски неприхватљиво.
При изради новог концептуалног решења дозвољено је рушење преградних зидова, а забрањује се рушење носећих зидова објекта у великој мери. Дозвољава се парцијално рушење носећих зидова ради остваривања пролаза или комуникација унутар објекта. Приликом предвиђања пробијања отвора неопходно је предвидети мере ојачања носеће конструкције.
При изради концептуалног решења носећа конструкција као целина мора бити способна да на поуздан и технички исправан начин прими и пренесе сва вертикална и хоризонтална оптерећења на тло.
При реконструкцији објекта, како за носећу конструкцију, тако и за неносећу треба примењивати материјале мање тежине, како би се на минималну меру смањили додатни утицаји на фундаменте објекта.
Носећа конструкција објекта мора бити испројектована тако да буду поштовани сви сада важећи национални прописи и стандарди.
Инвеститор је обезбедио претходна испитивања постојеће конструкције, оверено од стране овлашћеног стручног лица.
· Извештај о прегледу подрумских просторија објекта старе Железничке станице у Београду (Институт за материјале и конструкције Грађевинског факултета Универзитета у Београду);
· Експертиза о стању конструкције објекта старе Железничке станице у Београду (Институт за материјале и конструкције Грађевинског факултета Универзитета у Београду);

у прилогу Пројектног задатка.

Израда геомеханичког елабората обавеза је пројектанта, а праћење евентуалног слегања објекта услед извођења радова − обавеза је изабраног извођача радова.
Историјски музеј Србије

ПРОЈЕКТНИ ЗАДАТАК ЗА ПРОЈЕКАТ ИНСТАЛАЦИЈА
ВОДОВОДА И КАНАЛИЗАЦИЈЕ


ПОСТОЈЕЋЕ СТАЊЕ
Објекат је прикључен на спољну водоводну мрежу преко водомерног шахта са водомером. Прикључак, водомер и комплетна унутрашња водоводна мрежа су заједнички за санитарну и хидрантску мрежу. У објекту постоји класично хидрофорско постројење. 
Канализација у објекту је општег система. 
Инсталације водовода, фекалне и кишне канализације и санитарна опрема и галантерија у објекту су дотрајали, не функционишу на прописаном и захтеваном нивоу, те их је потребно у потпуности демонтирати, заменити и прилагодити новом распореду просторија.

ОСНОВНИ ПРОЈЕКТНИ ЗАХТЕВИ
У објекту су планиране следеће инсталације водовода и канализације: санитарна водоводна мрежа хладне и топле воде, хидрантска мрежа, мрежа фекалне и кишне канализације.
Постојећи водоводни прикључак у хидрауличком и функционалном смислу не задовољава. Новопројектовану водоводну мрежу прикључити на нов прикључак са постојеће водоводне мреже. Број и пречник потребних водомера одредити према потрошњи и категорији потрошача.
У објекту предвидети унутрашњу хидрантску мрежу са зидним пожарним хидрантима само у просторима где се примењује гашење пожара водом.
Пројектовати, такође, спољну хидрантску мрежу, а за овај део пројекта проверити претходно да ли је спољна хидрантска мрежа већ изведена у оквиру реконструкције новог Савског трга.  
Ако је притисак у уличној водоводној мрежи недовољан, потребно је предвидети уређаје за повећање притиска како у санитарној тако и у хидрантској мрежи. 
За прикључење новопројектоване унутрашње канализационе мреже на уличну канализацију, пројектовати нове прикључке који ће функционално и хидраулички задовољити планиране потребе објекта. Постојеће прикључке који се напуштају потребно је блиндирати. Кишну и фекалну канализацију у објекту пројектовати одвојено са заједничким прикључцима на уличну канализацију општег система. Распоред и пречнике вертикала фекалне канализације одредити према положају, броју и категорији потрошача чији се канализациони одводи прикључују на вертикале.

У оквиру радова на рестаурацији фасада замењен је хоризонтални и вертикални олучни развод везан за одвод атмосферилија, који је директно везан за фасадне равни и хоризонталне кровне венце, на начин који је одређен правилима и прописима за ову врсту радова. Сходно наведеном, није потребно пројектовати нов развод за кишну канализацију на објекту, већ, уколико је технички изводљиво, могуће је планирати грејаче за отапање снега и леда у оквиру истих.

Комплетну инсталацију канализације предвидети од полиетиленских канализационих цеви са трајно водонепропусним спојем.
Приликом избора врсте цевног материјала инсталација водовода и канализације руководити се важећим прописима као и физичко-хемијским својствима предложеног материјала који ће у потпуности задовољити неопходне критеријуме за овакву врсту објекта: пре свега сигурност, поузданост и век трајања како цевног материјала тако и спојева.







ПРОЈЕКТНИ ЗАДАТАК ЗА ПРОЈЕКАТ ТЕРМОТЕХНИЧКИХ ИНСТАЛАЦИЈА


ПОСТОЈЕЋЕ СТАЊЕ
Постојеће инсталације су већином нефункционалне, некомплетне и застареле, па је потребно предвидети њихову комплетну демонтажу.

ОСНОВНИ ПРОЈЕКТНИ ЗАХТЕВИ

Пројектом термотехничких инсталација предвидети грејање, хлађење, климатизацију и вентилацију, којим ће се обезбедити оптимални микро-климатски услови за излагање, чување и конзервацију експоната, као и погодни услови за боравак посетилаца и запослених, а према задатим унутрашњим пројектним условима, технолошким захтевима, намени просторија и одговарајућим прописима.

       Спољни пројектни услови:

-	спољна пројектна температура зими				-12,1°С
-	спољна релативна влажност зими				              90%
-	спољна пројектна температура лети				  35°С
-	спољна пројектна температура лети меродавна	за избор 
            ваздухом хлађених уређ.	                                                              40°С
-	спољна релативна влажност лети				               30%


За просторе са музејским збиркама − изложбене просторе и депое, посебни захтеви у погледу унутрашњих микроклиматских услова су:
· одржавање стабилне унутрашње температуре (16-20 °C) и релативне влажности (45 %) у опсегу наведеном у овим ПРОЈЕКТНИМ УСЛОВИМА непрекидно 24 часа дневно 365 дана годишње;
· устаљено струјање ваздуха са минималним брзинама и без „мртвих зона“ у којима би могло доћи до појава неконтролисаних температура и влажности ваздуха;
· чистоћа ваздуха постигнута филтрацијом чврстих честица филтрима класе EU3 и EU7 (према DIN 24 185, делу 2 и одговарајућој класификацији ISO EUROVENT), а гасовитих загађивача филтрима на бази активног угља.
Културна добра од посебног значаја или посебно осетљива на промене температуре и релативне влажности чуваће се у специјалним витринама или кабинетима опремљеним клима-уређајима за перманентно одржавање строго контролисаних унутрашњих услова. Витрине и кабинети ће бити обухваћени пројектом унутрашњег опремања објекта.
Основни пројектни захтеви су следећи:
· потпуно елиминисати постојеће дотрајале и неадекватне системе грејања и вентилације;
· пројектовати нову топлотну подстаницу у оквиру техничког простора сутерена 1 са новим прикључком на спољни топловодни развод, који није предмет овог пројекта. Постојећа топлотна подстаница се укида и демонтира. Топлотну подстаницу пројектовати према условима ЈКП „Београдске електране“;
· применити нове савремене системе грејања, хлађења, вентилације и климатизације за обезбеђење правилних микроклиматских услова, превасходно за квалитетну заштиту и очување културних добара, а затим и за одржавање комфорних услова за посетиоце и особље Музеја;
· изложбени простор и депое поделити на зоне у складу са геометријом простора, страном света, наменом или неким посебним захтевом, да би се омогућила квалитетна регулација;
· за изложбене просторе и депое, пројектовати централне ваздушне системе климатизације, тако да се избегне употреба водених система, попут fan coil апарата и сличног, и оствари квалитетна регулација по зонама;
· fan coil апарате, четвороцевне, одговарајућег типа применити за просторе: рестаурације и конзервације, административни део, улазне делове објекта, просторе у приземљу (кафетерија, сувенирница...);
· радијаторско грејање применити у санитарним просторијама, техничким и споредним просторима, али тако да не постоји опасност угрожавања експоната;
· предвидети све потребне мере и решења за обезбеђење поузданог, сигурног, непрекидног и максимално економичног рада термотехничких система;
· за непрекидни аутоматски рад термотехничких постројења, одржавање микроклиматских услова, праћење и контролу радних параметара и статуса елемената постројења, пројектовати систем аутоматске регулације најновије генерације са подршком централног система за надзор и управљање;
· применити пројектна решења, опрему и материјале који ни у ком случају неће угрозити или оштетити културна добра и здравље људи;
· предвидети све потребне мере, опрему и системе противпожарне заштите на пројектованим термотехничким постројењима;
· подесно уклопити термотехничку опрему и разводе система у простор објекта уз строго вођење рачуна о ненарушавању заштићеног ентеријера и екстеријера зграде Музеја, која је сврстана у категорију споменика културе од великог значаја;
· пројекат термотехничких постројења усагласити са архитектонско-грађевинским пројектом и пројектима осталих стручних области.


ПОСЕБНИ ПРОЈЕКТНИ ЗАХТЕВИ
Настојати да се неповољан утицај спољних улаза елиминише физичким одвајањем улазних претпростора од унутрашњости објекта.
За објекте музејске намене препоручљиво је предвидети укупан натпритисак у објекту од 10%.
















ПРОЈЕКТНИ ЗАДАТАК ЗА ПРОЈЕКАТ EЛЕКТРОЕНЕРГЕТИКЕ, ЕЛЕКТРИЧНОГ ОСВЕТЉЕЊА И ЗАШТИТЕ ОД АТМОСФЕРСКИХ ПРАЖЊЕЊА


ПОСТОЈЕЋЕ СТАЊЕ
Постојеће инсталације су већином нефункционалне, некомплетне и застареле, па је потребно предвидети њихову комплетну демонтажу.

ОСНОВНИ ПРОЈЕКТНИ ЗАХТЕВИ
Основни пројектни захтеви су следећи:
· потпуно елиминисати постојећу опрему и дотрајале и неадекватне кабловске инсталације;
· проверити капацитете и стање постојећег прикључка објекта на јавну електродистрибутивну мрежу; 
· на основу прорачуна биланса снага потребних за напајање објекта у складу са новом наменом, уколико је могуће задржати постојећи електро прикључак, у противном предвидети нови прикључак, све у складу са условима надлежне ЕД;
· предвидети све потребне мере и решења за обезбеђење поузданог, сигурног, непрекидног и максимално економичног рада система;
· применити пројектна решења, опрему и материјале који ни у ком случају неће угрозити или оштетити културна добра и здравље људи;
· приликом одабира опреме и кабловских инсталација потребно је испоштовати све важеће противпожарне прописе; 
· комплетну електричну инсталацију предвидети безхалогеним (halogen free) инсталационим кабловима;
· подесно уклопити опрему и разводе система у простор објекта уз строго вођење рачуна о ненарушавању заштићеног ентеријера и екстеријера зграде Музеја, која је сврстана у категорију споменика културе од изузетног значаја;
· у односу на процењене потребе за ел. енергијом потребно је предвидети начин напајања ел. енергијом у складу са условима надлежне ЕД.

РЕЗЕРВНИ ИЗВОР ЕЛЕКТРИЧНЕ ЕНЕРГИЈЕ − СТАБИЛНИ ДИЗЕЛ ЕЛЕКТРИЧНИ АГРЕГАТ
За потребе снабдевања дела потрошача објекта Историјског музеја Србије електричном енергијом из резервног извора електричне енергије израдити решење стабилног дизел електричног агрегата којим треба обухватити / решити:
· Локацију постављања резервног извора имајући у виду следеће потребе за рад дизел агрегата:
· могућност уношења опреме и приступа ради одржавања/замене агрегата или делова агрегата,
· обезбеђење од преношења вибрација и заштиту од буке,
· потребе агрегата за расхладним ваздухом,
· потребу одвођења издувних гасова до слободног простора тако да не омета околину;
· Процену потребног капацитета резервног извора електричне енергије;
· Избор врсте агрегата у погледу конструкције, погонског горива, начина хлађења, заштите од буке и сл.;
· Допуну резервоара агрегата горивом предвидети ручно из канистера, без икакве посебне инсталације.



ЕЛЕКТРОЕНЕРГЕТСКИ РАЗВОД, ИНСТАЛАЦИЈE НИСКОГ НАПОНА, ЕЛЕКТРИЧНО ОСВЕТЉЕЊЕ


ЕЛЕКТРОЕНЕРГЕТСКИ РАЗВОД
· Избор врсте електроенергетског развода (кабловима, шинским разводом или комбиновано) и карактеристика развода у погледу противпожарне заштите;
· Одређивање траса и начина постављања главних хоризонталних и вертикалних делова развода имајући у виду и потребу могућности приступа разводу у току експлоатације објекта ради одржавања, поправки и замене;
· Одређивање просторних потреба за постављањем елемената развода и захтев да се ти услови обезбеде кроз Идејно архитектонско-грађевинско решење објекта и Идејно решење уређења ентеријера усалгашено са планираним решењем сталне изложбене поставке и тематских изложби;
· Обезбеђење противпожарне заштите траса главног развода;
· Прелиминарни број и распоред разделних уређаја опште и посебне намене или извода за потрошаче посебне намене.


ИНСТАЛАЦИЈЕ НИСКОГ НАПОНА
· Одредитити начин постављања инсталација ниског напона од разделних уређаја кроз комуникације и просторије имајући у виду потребу приступа деловима траса инсталација у току експлотације објекта;
· Предложити начин постављања инсталација за прикључнице опште и посебне намене (за радне просторије канцеларијског типа, техничке просторије, комуникације и изложбене просторе), који, у просторима где то може бити потребно, омогућава једноставне промене броја и места прикључница (парапетни развод);
· Проценити и типизирати број и врсту прикључница за поједине врсте радних места;
· Према категоризацији објекта у погледу спољашњих утицаја на електрични развод (класа спољашњих утицаја БД) и начину постављања инсталација одредити тип инсталационих проводника у погледу врсте изолације.


ЕЛЕКТРИЧНО ОСВЕТЉЕЊЕ И ЗАСЕНЧЕЊЕ
· Осветљење простора мора бити у сагласности са европским стандардима CEN TC 346/WG6 и CEN TC 169 и EN 116163:2014 − Смернице и процедуре за избор одговарајућег осветљења за изложбе у затвореном простору, а везано за политику конзервације. Овим техничким спецификацијама су у обзир узети аспекти оптике, излагања и конзервације, а разматрају и утицај пројекта осветљења на чување културних добара;
· Предвидети постојање општег, наменског и сигурносног осветљења у радним, изложбеним и помоћним просторијама и комуникацијама; врсту и обим појединих врста осветљења решити у зависности од намене просторија, решења изложбених поставки или других посебних захтева корисника;
· Проценити енергетске потребе за напајањем наменског осветљења (осветљење у просторијама за изложбене поставке) и дати основне трасе напојне инсталације. Решавање овог дела осветљења извести у каснијим фазама пројектовања према расположивим подацима о организацији поставке и посебним захтевима у погледу осветљења;
· У оквиру радова на рестаурацији фасада, спољно декоративно осветљење фасада зграде Железничке станице Београд изведено је у целости. Проверити да ли могућност даљинског управљања и измена режима рада могу бити реализовани;
· За сваки део система осветљења предвидети примену у време пројектовања најновијих генерација светлосних извора и предспојних уређаја, а у складу са потребама простора и европском праксом у осветљавању оваквих објеката;
· Сигурносно осветљење решити према ЕN 1838;
· Управљање радом ел. осветљења решити:
· за радне и помоћне просторије за запослене, техничке просторије и депое локално − инсталационим прекидачима у просторијама,
· за комуникације и санитарне просторије за посетиоце – централно по спратовима,
· за изложбене просторе, централно по спратовима или деловима спратова (изложбеним целинама) − системима управљања који омогућавају једноставне вишеструке промене режима рада ел. осветљења и сенила у изложбеним просторима програмирањем;
· За изложбене просторе предвидети сенила на прозорима у виду електро моторних ролетни које се у зависности од доба дана или по потреби спуштају како би се извршило одговарајуће засенчење изложбеног простора;
· Електрично осветљење и засенчење решавати у складу са Идејним архитектонским решењем и Идејним решењем уређења ентеријера, које је усаглашено са планираним решењем сталне изложбене поставке и тематских изложби;
· Све инсталације и опрему уклопити у простор објекта уз вођење рачуна о ненарушавању заштићеног ентеријера и екстеријера зграде Музеја.


СИСТЕМ УПРАВЉАЊА
Предвидети систем управљања према међународном стандарду ISO/IEC14543-3, а који подразумева употребу КNX сертификоване опреме како би се обезбедила одговарајућа функционалност система, сигурност у раду, очекивани век трајања опреме, као и компатибилност са будућим генерацијама система и опреме (future proof). Поред опреме предвидети инсталацију, топологију и програмирање од стране сертификованог лица употребом сертификованог софтвера у свему према поменутом стандарду.
Систем треба да обухвати управљање расветом, засенчењем, а уколико то допушта машинска инсталација и приказ и управљање температуром по просторијама. Такође, интегрисати систем управљања са осталим системима слабих струја (нпр. озвучење), уколико то други системи дозвољавају.
Предвидети одговарајућу опрему за управљање као што су:
· KNX релејни (switch) актуатори за управљање ON/OFF расветом, са или без аналогно/дигиталних улаза којима се преузимају вредности/статуси са других уређаја и система;
· KNX/DALI интерфејси за управљање ON/OFF и интензитетом расвете и приказом стања светиљки и система;
· KNX напојне јединице;
· KNX/IP рутер;
· Визуелизацијски сервер.
Опрему (осим сервера) поставити у разводне ормане, а дисплеје и тастере за управљање на зидове у простору објекта. Сервер поставити у рек орман објекта.
Управљање расветом вршити групама расвете (физички повезаним светиљкама на истом струјном или DALI кругу управљања) или сценама у сваком сектору понаособ или на нивоу целокупног објекта. Расветом се управља ON/OFF у сервисним просторима, док се у општим и коридорним просторима управља и њеним интензитетом.
Управљање радом и интензитетом расвете се врши аутоматски или мануелно.
Управљање засенчењем вршити сваким прозором понаособ и омогућити снимање распореда.
За расвету и засенчење предвидети мануелно управљање помоћу тастера на самим контролерима у припадајућим разводним орманима, корисничким дисплејима и тастерима или путем веб-интерфејса на рачунару/таблету. Такође, предвидети да сваки сектор управљања поседује три  корисничке сцене које овлашћено лице може да дефинише тако што ће свакој групи расвете подесити интензитет расвете и позицију сенила и сачувати у виду сцене, а исту касније по потреби позвати.
Предвидети да се у аутоматском режиму управљање расветом и засенчењем врши помоћу тајмера који у радно време музеја активира одговарајуће сцене.
Предвидети да се помоћу визуелизације врши комплетно управљање свим групама расвете и засенчења као и приказ стања. Такође, предвидети на визуелизацији подешавање тајмера, снимање и позивање корисничких сцена итд.


ЗАШТИТА ОД АТМОСФЕРСКИХ ПРАЖЊЕЊА

Приликом реконструкције и санације фасаде и кровног покривача урађен је нови систем заштите од атмосферског пражњења. Потребно је проверити стање система и евентуално предвидети мере за отклањање недостатака или допуну.





































ПРОЈЕКТНИ ЗАДАТАК ЗА ПРОЈЕКАТ ТЕЛЕКОМУНИКАЦИОНИХ И 
СИГНАЛНИХ СИСТЕМА И ИНСТАЛАЦИЈА

ПОСТОЈЕЋЕ СТАЊЕ
Постојеће инсталације су већином нефункционалне, некомплетне и застареле, па је потребно предвидети њихову комплетну демонтажу.

ОСНОВНИ ПРОЈЕКТНИ ЗАХТЕВИ

· потпуно елиминисати постојећу опрему и дотрајале и неадекватне кабловске инсталације;
· задржати постојеће прикључке објекта на јавну телекомуникациону мрежу и предвидети кабловску трасу за будућа проширења,  а све према условима надлежних институција;
· предвидети све потребне мере и решења за обезбеђење поузданог, сигурног, непрекидног и максимално економичног рада система;
· применити пројектна решења, опрему и материјале који ни у ком случају неће угрозити или оштетити културна добра и здравље људи;
· приликом одабира опреме и кабловских инсталација потребно је испоштовати све важеће противпожарне прописе; 
· комплетну електричну инсталацију предвидети безхалогеним (halogen free) инсталационим кабловима;
· подесно уклопити опрему и разводе система у простор објекта уз строго вођење рачуна о ненарушавању заштићеног ентеријера и екстеријера зграде Музеја, која је сврстана у категорију споменика културе од изузетног значаја.
Пројектом телекомуникационих и сигналних инсталација обухватити следеће системе и инсталације:

1. Структурни кабловски систем (рачунарско-телефонска мрежа)
1. Стабилни систем аутоматске дојаве пожара
1. Стабилни систем аутоматске дојаве и гашења пожара 
1. Систем озвучавања и обавештавања 
1. Систем за пријем и дистрибуцију ТВ сигнала
1. Систем видео-надзора 
1. Систем за емитовање информација о експонатима
1. Систем сигнализације СОС позива
1. Систем тачног времена
1. Систем против провале 
1. Систем контроле приступа
1. Систем за електронску продају и контролу улазница
1. Систем за обезбеђење експоната
1. Аудио-видео систем 
1. Видео интерфонски систем
1. Систем бројања посетилаца
1. Контрола обиласка објекта
1. Евиденција радног времена
1. Систем за ометање мобилне телефоније

Инсталација структуираног кабловског система (рачунарско-телефонска мрежа) 
Пројектом предвидети задржавање постојећег прикључка објекта на јавну телекомуникациону мрежу, и израду кабловске трасе за прикључење објекта на јавну оптичку мрежу. Све радове на изради прикључка урадити према Условима надлежне службе локалних оператера. 
Пројектом предвидети интеграцију локалне телефонске и рачунарске мреже кроз јединствену мрежу (структурни кабловски систем − СKС). Инсталацију структурног кабловског система (СKС) предвидети у складу са стандардом SRPS EN 50173, као и препорукама водећих произвођача опреме у тој области. 
Главни и секундарне разделнике рачунарско-телефонске мреже предвидети у посебној за то намењеној просторији која мора бити снабдевена расхладним уређајем потребног капацитета у складу са дисипацијом активне опреме. Сви ормани концентрације структурног кабловског система морају бити 19“ ормани, потребне висине и димензије основе 800x800 mm. У оквиру ормана предвидети место за смештај пасивних и активних компоненти (FO, VOICE и patch панели, patch guide панели, switch-еви,  рутери, модеми, телефонска централа итд.). Све 19“ ормане предвидети са минимално 30% резерве у простору.  
Везу између главног и секундарних разделника предвидети оптичким кабловима, потребног броја влакана 50/125µм OM3 за реализацију преноса до 10GE, и екранизованим вишепаричним инсталационим кабловима за могућност реализације аналогно/дигиталног телефонског саобраћаја. Као редунданту оптичким кабловима за алтернативно повезивање активне мрежне опреме, предвидети и S/FTP каблове категорије 7.
За повезивање patch панела у 19“ орманима и утичница у простору превидети S/FTP кабл категорије 7.  Patch панеле и утичнице у простору опремити са РЈ 45 модулима категорије 6а.
Количину и тачан распоред радних места дефинисати у сарадњи са инвеститором.
Целокупан објекат треба да буде покривен бежичним приступом интернету, са посебним шифрама за  приступ запослених и  посетилаца.
Полагање каблова овог система највећим делом реализовати у оквиру ПНК металних регала у простору спуштеног плафона на делу трасе магистралног правца развода. На свим периферним правцима развода инсталација се води у одговарајућим инсталационим цевима (без халогених елемената), а све у складу са одобрењем Завода за заштиту споменика културе.
Систем аутоматске детекције и дојаве пожара
Пројектом предвидети аналогно адресабилни систем за аутоматску детекцију и дојаву пожара са микропроцесорски управљаном централом, која ће омогућити јасну презентацију предалармних и алармних стања система. Предвидети систем потпуне заштите објекта. Аутоматском дојавом пожара обухватити све просторије и простор спуштеног плафона осим мокрих чворова.
Централни уређај система дојаве пожара предвидети у просторији обезбеђења.
Извршне функције централе дефинисати у складу са Елаборатом заштите од пожара.
Предвидети алармне сирене за упозорење у случају пожара као и могућност даљинског преноса аларма (говорне поруке) преко телефонске линије.
Kабловску инсталацију система дојаве пожара предвидети кабловима типа ЈH(St)H 2x2x0.8 mm. Извршне функције система дојаве пожара реализовати безхалогеним инсталационим кабловима одговарајуће ватроотпорности 30 и 90 минута.
Опрема треба да буде произвођача који је одобрен од стране надлежних институција Републике Србије.
Стабилни систем за дојаву и гашење пожара 
Уколико корисник сматра да је потребно поједине просторе (као што је рецимо депо) штитити системом за гашење пожара, потребно је заједно са кустосима и другим одговорним лицима дефинисати средства за гашење пожара, и на основу тога одрадити систем за дојаву и гашење пожара.
Пројектовани систем мора да садржи следеће елементе:
· Централе за дојаву и гашење пожара – централа за управљање аутоматским гашењем мора имати  модул за управљање и активирање система за гашење пожара на коме се повезују следећи елементи: електромагнетни вентил боце који активира систем за гашење пожара, алармна сирена која се активира после активирања друге зоне и стицања услова за активирање система за гашење пожара, светлосно звучни сигнализатор „ГАС! НЕ УЛАЗИ“, ручни прекидач за активирање и блокаду гашења пожара. Такође мора имати могућност за прихватање сигнала са машинског дела система за гашење о истицању гаса, тј. потврде активирања гашења и пада притиска у боцама, тј. сигнала са манометра. Централа мора да располаже резервним извором напајања – акумулаторске батерије које обезбеђују рад комплетном систему 72 h у мирном режиму и 0,5 h у режиму аларма.
· Аутоматске јављаче пожара − аутоматско активирање система за гашење пожара мора да се врши по принципу двозонске зависности, што значи да је неопходно да буду минимум два аутоматска јављача у аларму и то из различитих зона да би се систем за гашење пожара активирао.  Двозонска зависност се дефинише преко модула за гашење на самој централи за дојаву и гашење пожара. 
· Ручне јављаче пожара − ручни јављач за активирање гашења жуте боје и на њему пише „АКТИВИРАЊЕ ГАШЕЊА“ и ручни јављач за блокаду гашења плаве боје са натписом „БЛОКАДА ГАШЕЊА“.
· Уређаје за алармирање − алармна сирена са блицером и панел са натписом „Гашење у току“.
· Kабловску инсталацију система дојаве и гашења пожара предвидети кабловима типа ЈH(St)H 2x2x0.8 mm. Извршне функције система дојаве пожара реализовати безхалогеним инсталационим кабловима одговарајуће ватроотпорности 30 и 90 минута.
Систем озвучавања и обавештавања 
Предвидети систем општег озвучавања којим треба обухватити целокупан простора Музеја. Системом општег озвучења објекта треба омогућити емитовање амбијенталне музике у свим просторима Музеја, као и емитовање позива и порука са обавештењима.
Централни уређај овог аудио-система треба сместити у техничкој просторији, а микрофонске конзоле за емитовање порука и избор музике по зонама предвидети у просторији службе обезбеђења са 24-часовним дежурством и на инфо-пулту.
Систем треба да омогући емитовање музичког програма (функционалне музике) са АМ/FМ тјунера, CD репродуктора и USB-а, као и емитовање посебних обавештења.
Звучнике треба предвидети за плафонску и назидну уградњу са максималним уклапањем у ентеријер простора, а за канцеларијске просторије треба предвидети одговарајуће атенуаторе за регулацију нивоа сигнала.
Kабловску инсталацију система озвучавања и обавештавања предвидети инсталационим кабловима типа LiHCH 2x1,5 mm2.
Систем за пријем и дистрибуцију ТВ сигнала
Предвидети систем за пријем и дистрибуцију САТ и КДС сигнала који омогућава пријем земаљских ТВ програма од минимум два кабловска провајдера. 
Циљ пројекта је обезбеђење пријема:
· максималног броја земаљских РТВ програма из кабловског дистрибутивног система,
· максималног броја квалитетних HD и дигиталних сателитских ТВ програма који се не преносе КДС мрежом а потребни су за рад Музеја (Art, History, Byzantine, Culture и сл.).
Техничка решења дистрибутивног система треба да обезбеде флексибилност у односу на специфичне захтеве појединих мултимедијалних простора у објекту, које инвеститор планира да изгради.
На крову објекта за пријем сателитског сигнала предвидети 2 (две) offset сателитске антене величине до 1,40 m у пречнику, са два најпопуларнија паневропска сателитска система Astra (19,20E) и Hot Bird (130E). Потребно је поставити на свакој антени 4-струки LNB конвертор за пријем сигнала из сва 4 (четири) подопсега (10,7−11,6 MHz Vertical и Horizontal и 11.6-12,75 GHz Vertical и Horizontal). Ових 8 сигнала са конвертора у L band-у (950-2150 MHz) треба одвести до главног дистрибутивног ормана. 
У истом дистрибутивном орману се доводи сигнал одабраног кабловског оператера.
Дистрибутивни систем треба да буде састављен од мреже активних и пасивних компоненти, пројектованих да обезбеде пријем свих мултиплексираних програма са КДС система, као и свих сателитских ТВ програма са 8 поларизација. 
Утичнице треба да буду распоређене у објекту у зависности од намене просторија, односно услова рада у њима. Тачан распоред утичница дефинисати у сарадњи са инвеститором. Сходно дефинисаним позицијама формирати дистрибутивну мрежу, са главним чвориштем и секундарним ормарићима са потребном опремом, ТВ прикључцима и кабловском инсталацијом. 
За повезивање предвидети 75 Ohm коаксијалне каблове са омотачем без халогених елемената. Све утичнице треба да имају могућност за пријем свих земаљских и сателитских ТВ програма. Поред сваке ТВ утичнице предвидети прикључницу СКС (RJ45), a за могућност прикључења smart телевизијских пријемника. 
За могућност увода подземно положеног кабла КДС провајдера предвидети постављање приводних цеви од места уласка у објекат до регулационе линије. А од уласка у објекaт до главног дистрибутивног ормана предвидети кабловске регале.
Систем видео-надзора
Систем видео-надзора предвидети тако да задовољи безбедносне потреба објекта и лица у њему. Сви делови система треба међусобно да комуницирају преко интернет протокола. Према потреби користити мегапикселне камере са уграђеним IR осветљењем, PoE напајањем, функцију велике динамике компензације позадинског светла (WDR) и сл.
Камере је потребно поставити тако да надгледају следеће делове објекта:
· свe улазe у објекат,
· степенишни простор, ходнике и комуникације,
· изложбени простор,
· периметар објекта,
· друге просторе према захтеву корисника и инвеститора.
Централне уређаје система (мрежне видео-снимаче, сервере, УПС...) монтирати у рек орман у сервер сали.
У просторији обезбеђења предвидети радну станицу са мониторима за приказ слика са свих камера, прегледање меморисаних слика и по потреби копирање на други меморијски медиј.
Надгледање слика са камера паралелно омогућити и на другим местима, а све према договору са корисницима и инвеститором.
Меморисање слика са камера омогућити у трајању од минимално 30 дана, а након тога омогућити да се снимање нових података врши преко најстаријих.
За повезивање камера са снимачем користити структурну кабловску мрежу и одговарајуће PoE свичеве.
Аудио-систем за информације о експонатима
Пројектовати систем који служи за аудио информације о експонатима.
Систем треба да се састоји од рачунара са одговарајућим софтверским модулима, затим предајника са активним антенама, идентификатора и бежичних пријемника са слушалицама.
Пројектовани систем мора имати могућност, да посетици музеја могу добити информације о експонатима преко својих мобилних телефона и таблета уколико инсталирају одговарајућу апликацију.
Систем за аудио и мултимедијалне информације о експонатима чине два подсистема:
· подсистем резервисан за групе (Tour-guide) и
· подсистем резервисан за сваког корисника (Self-guide).
Подсистем резервисан за групе (Tour-guide)
Подсистем предвиђен за групе представља бежични систем који преноси сигнал између предајника и више пријемника.Подсистем чине преносни бежични водонепропусни и отпорни на падове дигитални примопредајници, са потребном помоћном опремом као што је наглавна микрофонска комбинација (Head set микрофон), предвиђена за водича групе, и монослушалице, предвиђене за слушаоце. Поред тога предвиђен је и пуњач за примопредајнике.

Подсистем резервисан за сваког корисника (Self-guide) 
Систем информисања о експонатима мора бити дигитални бежични систем предвиђен за потребе емитовања функционалних обавештења везаних за одређене изложбене просторе, односно експонате у оквиру актуелне поставке у посматраном изложбеном простору.
Уређај за посетиоце Музеја мора имати могућност подешавања језика, нивоа звука или заустављање/поновно преслушавање поруке са стерео слушалицама. 
Активирање садржаја о експонату на репродуктору је предвиђено једноставним снимањем QР кода експоната, а за сваки случај пошто је за снимање QР кода потребна непосредна близина, сваки експонат ће имати свој број чијим укуцавањем се такође покреће садржај али и омогућује посетиоцу да на мапи види позицију експоната.
Оба подсистема морају имати могућност приступања репродуктору преко веб-интерфејса, обезбеђујући прослеђивање порука свим посетиоцима истовремено, што је значајно у случајевима аларма или у неким другим ситуацијама (поруке пропагандног карактера или информативног садржаја типа – завршено радно време и сл.).
Припрема и монтажа аудио и мултимедијалних материјала се врши преко одговарајућег софтверског пакета за управљање и креирање будућих садржаја
Систем сигнализације СОС позива
У просторијама за самостални боравак лица са посебним потребама (нпр. тоалети за инвалиде) предвидети СОС сигнализацију са дежурним лицем.
У просторији предвидети потезни тастер којим ће лице сигнализирати да му је потребна помоћ. Изнад врата предвидети сигналну лампу.
Сигнализација из које просторије долази позив врши се у пријемници. Разрешење позива могуће је само у просторији из које је позив стигао, а не и са централног панела.
Систем тачног времена
У објекту предвидети систем за дистрибуцију тачног времена које ће бити усклађено са временом осталих система.
Централни часовник (матични сат), који тачно време преузима са интернета, предвидети у рек орману у сервер соби.
Часовнике распоредити у складу са ентеријером, а према начину монтаже изабрати једностране или двостране часовнике. Часовници могу приказивати и друге податке, као на пример температуру.
Кабловску инсталацију предвидети потребним кабловима са омотачем без халогених елемената који не стварају токсичне гасове и не потпомажу горење.
Противпровални алармни систем 
Пројектом предвидети противпровални алармни систем. Предвидети савремени адресибилни систем са микропроцесорски управљаном централом. 
Системом противпровалне сигнализације обухватити све просторије у које је могуће извршити неконтролисан упад и провалу. Централну јединицу противпровалне сигнализације предвидети у просторији обезбеђења. Тастатуру предвидети у просторији обезбеђења и поред врата предвиђених за улазак особља.  
Просторе у објекту штитити одговарајућим детекторима сходно начину заштите и карактеристикама просторије. Све прозоре у приземљу и улазе у објекат потребно је опремити магнетним контактима. У простору где постоји могућност неконтролисаног изливања воде предвидети детекторе за детекцију воде.
Предвидети алармне сирене у објекту и на фасади објекта за упозорење у случају провале, као и могућност даљинског преноса аларма (говорне поруке) преко телефонске линије и контакт са аларм мониторинг станицом.
Kабловску инсталацију реализовати кабловима без халогених елемената типа JH(St)H одговарајуће конструкције.
Инсталације контроле приступа
У објекту предвидети контролу приступа у појединим просторијама специјалне намене, као што су депои, сервер сала и слично. На овај начин онемогућава се посетиоцима слободан улаз у објекат и у просторије са посебном наменом.

Сервер контроле приступа предвидети у сервер соби и исти са контролерима у простору повезати преко switche-a. На контролере врата повезати: електричне браве са статусом, читаче картица, REX (request to exit) тастере, Emergency тастер (за деблокаду врата у случају да не функционише контрола приступа).
За повезивање контролера са централним уређајем и осталим елементима система користити каблове без халогених елемената S/FTP и JH(St)H. 
Систем за обезбеђење експоната
Пројектовати бежични систем  за  непрекидно, у real-time моду, праћење позиција штићених вредних експоната унутар установе (у изложбеном простору, као и у просторима депоа и сл.), уз графички приказ позиције са одговарајућим пратећим подацима, као и алармирање службе обезбеђења у случају било какве нерегуларне ситуације (неовлашћено померање експоната, скидање маркера са експоната, прекид комуникације са маркером или истрошеност батерија и сл.). 
Централни уређај система (радну станицу) са одговарајућом софтверском подршком предвидети у просторији обезбеђења објекта у приземљу.  
Предвидети бежичне маркере (тагове) различитих димензија и типова за надзор слика, керамике као и изложбених витрина. Сви тагови треба да садрже уграђен тампер прекидач, а могу да садрже и вибрациони сензор који реагује на тилт или вибрацију.  
Пријемнике сместити у простору спуштеног плафона или сакрити иза зидова, а све у складу са архитектонским решењем.  
Аудо-видео систем 
У оквиру сала за састанке неопходно је предвидети одговарајући аудио и видео конференцијски систем који ће омогућити одржавање састанака на нивоу Музеја, као и multi-point комуникацију са више учесника ван објекта. Централну опрему наведених система треба сместити у оквиру саме сале.
За реализацију различитих програмских садржаја у улазном холу или изложбеним просторима треба предвидети преносни А/В систем који може да подржи говорне, музичке и мултимедијалне манифестације. Због специфичних просторних и акустичких перформанси простора, у оквиру овог А/В система треба предвидети виши ниво опреме.
Систем за електронску продају и контролу улазница
Пројектовати наменски систем за продају карата и контролу уласка. Систем треба да се састоји од: сервера, затим (благајничке) радне станице са одговарајућим штампачима, улазне баријере са бар-код читачима улазница за индивидуалне и групне посете. Предвидети посебан софтверски пакет за продају улазница за једнократне индивидуалне и групне посете. Предвидети једну улазну баријеру за особе у колицима.
Видео интерфонски систем
На објекту пројектовати видео интерфонски систем предвиђен за комуникацију особе испред улазних врата (службени и главни улаз, улаз у депое) са дежурним службеником (у портирници).
У портирници предвидети унутрашњу мониторску јединицу.
На улазним вратима предвидети електромагнетни прихватник на вратима, тастер са унутрашње стране врата и позивни панел са једним позивним тастером и колор камером са микрозвучном комбинацијом са спољашње стране врата.  
Интерфонска инсталација је изведена инсталационим каблом ЈH(St)H  одговарајуће конструкције.
Систем бројања посетилаца
Пројектом предвидети систем бројања посетилаца. Систем реализовати помоћу камера намењених за евиденцију посетилаца, рачунара, одговарајућег софтвера и кабловске инсталације.
Софтвер мора имати могућност да врши графичко и табеларно приказивање података.
Рачунар намењен за инсталацију софтвера за бројање посетилаца предвидети у просторији обезбеђења.

Систем за евиденцију радног времена
Предвидети систем за евиденцију радног времена. Уређај поставити код улаза за запослене. Софтвер за обраду података мора имати могућност израде и штампања извештаја у виду групних табела и у виду појединачног извештаја за сваког запосленог.
Контрола обиласка објекта 
Пројектом предвидети систем за надзор обилазака с бесконтактним очитавањем података.
Бесконтактни читач мора имати могућност учитавања на удаљености 3 до 6 cm од тага, визуелну и звучну сигнализацију очитавања и могућност меморисања догађаја без спајања на рачунар, бесконтактну везу са рачунаром (преко бежичног конвертора који се спаја на USB порт рачунара).
Софтвер мора имати могућност креирања графичке мапе подручја обилазака.
Локацијске модуле за очитавање читача дефинисати са инвеститором и пројектантом архитектуре.
Систем за ометање мобилне телефоније
Пројектовати систем за прекид комуникације између мобилних телефона и најближе базне станице.  Уређаји треба да су лоцирани само у посебно дефинисаним просторима у којима би коришћење мобилних телефона ометало присутне посетиоце и одвраћало њихову пажњу.
Предајници треба да поседују аутономно мрежно напајање и треба да се визуелно уклапају у ентеријер.
Остало
Инсталацију у простору спуштеног плафона водити делом на регалима, делом у цевима без халогених елемената, а у делу ван спуштених плафона у цевима у зиду, поду или плафону, све уз одобрење пројектаната архитектуре и Завода за заштиту споменика.
За вођење телекомуникационих и сигналних инсталација у објекту предвидети кабловске регале одговарајућих димензија.
Инвестициону техничку документацију израдити у складу са Законом о изградњи објеката као и другим важећим законима и прописима.



























ПРОЈЕКТНИ ЗАДАТАК ЗА ПРОЈЕКАТ СИСТЕМА ТЕХНИЧКОГ ОБЕЗБЕЂЕЊА

ПОСТОЈЕЋЕ СТАЊЕ
Постојеће стање инсталација и опреме показује да су нефункционални, некомплетни и застарели, па је потребно извршити њихову комплетну демонтажу.


САДРЖАЈИ ОБЈЕКТА
Интегрална техничка заштита Музеја мора у потпуности или у неопходним деловима да обухвати примену следећих система, а то су:

1. Систем видео-надзора
2. Систем осветљења простора у делу интеграције са системом видео-надзора
3. Систем против провале
4. Систем контроле приступа
5. Систем тагова за детекцију померања објекта
6. Противдиверзиона заштита
7. Контрола обиласка објекта
8. Евиденција радног времена
9. Механичка заштита
10. Систем чувања и контрола коришћења кључева
11. Систем радио-везе
12. Систем озвучења
13. Интерфонски и видео интерфонски систем
14. Систем беспрекидног напајања
15. Електромагнетна компатибилност система техничке заштите
16. Информациони систем и рачунарска мрежа
17. Противпожарни систем
18. Систем управљања лифтовима
19. Физичка заштита
20. Дежурни оперативни центар


ОСНОВНИ ПРОЈЕКТНИ ЗАХТЕВИ
Основни пројектни захтеви су следећи:
· потпуно елиминисати постојеће дотрајале и неадекватне системе и инсталације;
· изворе напајања објекта прилагодити условима надлежних институција;
· предвидети све потребне мере и решења за обезбеђење поузданог, сигурног, непрекидног и максимално економичног рада система;
· за непрекидни аутоматски рад, праћење и контролу радних параметара и статуса елемената постројења предвидети повезивање на систем аутоматске регулације најновије генерације са подршком централног система за надзор и управљање;
· применити пројектна решења, опрему и материјале који ни у ком случају неће угрозити или оштетити културна добра и здравље људи;
· предвидети све потребне мере, опрему и системе противпожарне заштите на пројектованим постројењима и инсталацијама;
· подесно уклопити опрему и разводе система у простор објекта уз строго вођење рачуна о ненарушавању заштићеног ентеријера и екстеријера зграде Музеја, која је сврстана у категорију споменика културе од великог значаја;
· комплетну електричну инсталацију предвидети безхалогеним (halogen free) инсталационим кабловима.
Предмер и предрачун урадити на основу података о опреми једног или више светских произвођача, тако да се могу користити као основа конкурсне документације за спровођење поступка јавне набавке.



ПРОЈЕКТНИ ЗАДАТАК ЗА ПРОЈЕКАТ СТАБИЛНЕ ИНСТАЛАЦИЈЕ ЗА ГАШЕЊЕ ПОЖАРА ВОДОМ – СПРИНКЛЕР СИСТЕМ


ПОСТОЈЕЋЕ СТАЊЕ
Због стања у коме се налази, овај објекат није у могућности да задовољи ни минимум основних услова за рад и чување културних добара, па су неопходни крупни функционални и конструктивни захвати и промене како би се задовољили савремени стандарди и захтеви.
Предмет овог пројектног задатка је израда пројекта стабилног система за гашење пожара водом – спринклер система за Историјски музеј Србије у постојећој згради Железничке станице.
Пројектовати аутоматски стабилни систем за гашење пожара водом, спринклер инсталацију у објекту сходно захтевима Закона о заштити од пожара и Пројекта заштите од пожара, у циљу повећања степена заштите од пожара. Спринклер инсталација треба да покрива све просторије објекта у којима се вода може користити као средство за гашење пожара.
Инсталацију предвидети за гашење пожара у свим просторијама објекта изузев простора депоа, архива, трезора, просторија за рестаурацију вредних слика и експоната, библиотеке старих и ретких књига, санитарних чворова, појединих техничких просторија (топлотна подстаница, дизел агрегат, трафо станица, електро просторија), степенишних простора.
Спринклер инсталацију предвидети као мокри систем, јер се простор музеја греје и не постоји могућност замрзавања воде у цевима у зимском периоду.
Инсталација се активира аутоматски на појаву повишене температуре. Температура активирања млазнице је 68°C. Млазнице поставити испод плафона са главама усмереним на доле.
Спринклер инсталацију снабдети индикаторима протока.
Прстен и вертикале цевне мреже извести од црних бешавних цеви, спајање извршити заваривањем.
Огранке са млазницама на себи извести од црних челичних цеви. Спајање извршити заваривањем сходно SRPS EN 12845 стандарду.
Арматуру спајати прирубницама или навојним везама.
У пројекту се у свему придржавати важећих закона, стандарда, правилника и позитивне законске регулативе.
Као неисцрпни извор воде користити градску водоводну мрежу јер она може да да потребне количине воде за све време гашења.
Пројектом предвидети и могућност напајања спринклер инсталације водом из ватрогасних возила помоћу два прикључка са брзим спојкама који ће се налазити на спољашњем зиду музеја.
Пумпе напајати електричном енергијом из мреже и дизел електричног агрегата. 
За напајање пумпи електричном енергијом изабрати каблове отпорне на пожар. 



ПРОЈЕКТНИ ЗАДАТАК ЗА ПРОЈЕКАТ СИСТЕМА ЗА ГАШЕЊЕ ПОЖАРА ГАСОМ

У објекту Музеја предвидети стабилну аутоматску инсталацију за гашење пожара инертним гасом типа IG-55, и то за следеће просторе:
· просторије депоа,
· архиву трезора,
· трафо-станице,
· просторије дизел агрегата,
· просторију за рестаурацију вредних слика и експоната,
· библиотеке старих и ретких књига.
Потребну количину гаса за гашење пожара у горе наведеним просторима одредити према захтевима стандарда SRPS EN 15004-9.
Гас за гашење пожара сместити у челичне боце, под притиском од 300 бара. Гас се путем сабирне цеви, односно цевовода дистрибуира од боца до млазница које се налазе у штићеним просторима.
Боце за гашење сместити у засебан простор. Амбијентална температура у простору где су боце смештене мора бити у опсегу од 0°C до +50°C.
Простор у коме су смештене боце мора бити проветраван. Гашење мора да се заврши у временском периоду од 60 секунди.
Активирање система за гашење пожара мора бити аутоматско, преко система за дојаву и контролу гашења пожара.
Сви продори осталих инсталација (каблови, вентилациони и клима канали итд.) у штићени простор морају бити обезбеђени и заптивени материјалом отпорним на пожар.
На продуру вентилационих и клима канала у штићени простор предвидети ПП клапне.
Предвидети вентилацију за извлачење гаса из штићеног простора, а након гашења пожара.
Предвидети клапне за растерећење притиска у штићеном простору.

ПРОЈЕКТНИ ЗАДАТАК ЗА ПРОЈЕКАТ ЛИФТОВА

Пројектом предвидети три путничка лифта (два за посетиоце и један службени) и један теретни лифт. Лифтови треба да буду електрични.
У централном делу објекта предвидети путничке, панорамске лифтове за превоз посетилаца Музеја. Треба да постоје 2 лифта у групи. Носивост ових лифтова треба да буде 1000 kg (13 особа), треба да имају 2 станице. Брзина лифта треба да буде 1 m/s.
За превоз запослених предвидети путнички лифт носивости 675 kg (9 особа), са 2 станице. Брзина лифта треба да буде 1 m/s.
За превоз експоната и опреме предвидети теретни лифт носивости 4.000−5.000 kg који треба да има 2 станице. Брзина лифта треба да буде 0.5 m/s.

ПЛАНИРАНА ДОКУМЕНТАЦИЈА

Техничка документација идејног решења, идејног пројекта и пројекта за извођење треба да садржи следеће делове, према Правилнику о изменама правилника о садржини, начину и поступку израде и начину вршења контроле техничке документације према класи и намени објекта:

ОСТАЛА ДОKУМЕНТАЦИЈА
	
	План превентивних мера

	
	Технички део конкурсне документације за избор извођача радова



и све остале делове техничке документације (пројекте, елаборате...) неопходне за добијање Решење о одобрењу извођења радова (члан 145. Закона о планирању и изградњи) и свих потребних сагласности.

Техничка документација треба бити достављена у 5 (пет) штампаних примерака  и једној електронској копији (на електронском носачу података). 
Цртежи, техничке спецификације и прорачуни ће се доставити у отвореним форматима 
(АutoCad за графичку документацију, Word и Еxcel за текстуалну документцију, табеле и прорачуне).

У оквиру Идејног решења израдити тродимензионалне приказе објекта и целог комлекса.

Сви делови пројекта морају бити електронски потписани и оверени од стране одговорних пројектаната, прегледани, електронски потписани и оверени од стране вршиоца техничке контроле и са добијеним сагласностима од свих имаоца јавних овлашћења (јавних комуналних предузећа, установа, институција и других надлежних служби).

